정조 22년
戊午九月二十七日辰時上御誠正閣大臣備局堂上引見入侍輪對官同爲入侍時右副承旨李肇源同副承旨鄭東觀假注書李弘謙事變假注書金就强記注官金景煥記事官金履永左議政李秉模行左參贊鄭民始行吏曹判書金文淳行上護軍金持默兵曹判書李時秀行大護軍趙心泰禮曹判書趙尙鎭戶曹判書趙鎭寬刑曹判書朴宗甲行護軍申大顯徐龍輔李書九行大司諫韓用龜司諫柳畊掌令洪秉益持平申溆修撰洪受浩正言金和鍾尙衣院僉正李觀城議政府司錄趙象基造紙署別提鄭煥恭內贍寺奉事李興運西學訓導金致龍忠勳府都事權彜性軍器寺僉正曹慶信判官朴宗鎬金宗顯工曹正郞徐重修南學訓導李學淵西氷庫別檢尹慶曾義禁府都事李顯祿司饔院主簿趙錫福繕工監假監役尹仁基宗親府典簿洪就榮東學訓導李宗簿寺直長申奭相長興庫主簿李玄謙戶曹正郞車信用權襈金基豊佐郞李英秀南羲老金志和內資寺直長李是釬奉事朴肇源司圃署別提鄭日憲尙瑞院直長李厚延都摠府都事李有協林亨馥刑曹正郞韓復衍濟用監奉事朴弘壽廣興倉守金履顯令李壽彬成均館典籍白文璟司僕寺主簿洪樂莘主簿南麟耉司䆃寺僉正金相儼禮賓寺主簿姜利八瓦署別提宋得輝掌苑署別提韓允鎭社稷署令李昇羽平市署令金載謙吏曹正郞李東宇中樞府經歷沈鏔養賢庫兼奉事丁在昱以次進伏訖秉模曰近日日氣晴暖聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰向日稟事諸堂入侍便同次對一次而今朔日次亦甚間闊故今日賓對特命進定有甚稟處事乎錦伯附奏諸條更詢於修撰李羲甲則以爲災結之請只不過七八千結而初無三萬結云云道內稍實之邑恰爲十餘邑而亦不止於五邑云云至於錢穀請貸之說卽是設言之辭亦非指的之言設或請貸海穀限二萬石或公貨數萬兩爲請而非錢與穀俱請之意也云然則向者承宣申耆所奏與此言何其相左也且道臣曾以諸條詳錄作爲笏記業已修上云可知其言之的實矣承宣則果未及與道臣詳確而致此爽誤歟秉模曰笏記修上與否臣姑未知而本道年事雖與他道較甚而果如承宣所奏有未可知矣上曰嶺南今年當捧還旣許分等停退而不曰尤甚邑必曰尤甚處云者蓋欲付之道臣以爲雖一邑之內隨其面里從所見闊狹之意也湖南亦令依此爲之而至於身布則姑勿擧論何如耶秉模曰綿農旣登恐不必擧論矣上曰今年三南農形雖間多稍實處而大體歉荒故爲念民隱特有停退之命而古人言與其停退反不如蕩減之爲愈云此言誠是矣秉模曰此言非謂蕩減一事眞穩安而特其元定之制勿爲撓改之謂也上曰大抵我國貢制略倣唐家租庸調之法而唐之此法亦是依據於古制者矣然而見今惟正之貢所入之實數比之唐朝之法殆未及焉而猶爲民弊者許多此曷故也故相金堉大同法設施之時獨雜役條一事未及變通矣挽近以來諸般民瘼皆由於雜役所謂守宰輩緣之爲營私之階中間犯手之事不一而足如此則民庫之弊國綱所在此豈成說乎向筵至以贓汚之律一切從事爲敎者正以此也爲念目下之勢不得不有停減等格外之典而考其實則無義忒甚矣雖以今番湖西事言之分等停退外又有代捧之說錦伯事節節不善擧行矣秉模曰誠如聖敎矣大抵嶺伯則自初毁多譽少錦伯譽邊太勝當觀末稍擧行之如何而聲譽過者難保其有實矣上曰本道還穀之未捧爲二千石云果然否秉模曰然矣上曰三南告歉若此明春稅入必將大縮京司經費事何以留意乎秉模曰關西恒留穀數萬石將以區劃爲計矣上曰輸來之道有善處之方耶秉模曰當使有司之臣預講約束以爲待春無弊移轉之方矣上曰向日右相疏批卿果見之乎多少期勉之語雖古之賢相誠難稱塞而此箇道理卽是民憂國計之本爲今日之政可不先務於此乎秉模曰今番枚卜之擧實叶朝野之望而聖批中縷縷之敎恐未易稱塞矣上曰治之有終始猶樂之有條理顧今爲治之道政合於金聲玉振以爲成始成終之道則其在承弼之地彌綸對揚之策尤當益勉於前日矣右相自明義錄出時已有經歷必見義理處庶有資於矯俗之道而至於用舍之得宜惟在心字上明辨之工夫黜幽陟明進賢退不肖豈非急時之務而然亦於少年輩矯激之論少或牽動則反不害於公平正中之道乎前左相以爲近日規模措枉邊不足未免忽於彰癉之道云言則是矣而此亦有不然臨御以來閱歷旣多今人之賢愚善惡予豈曰不知也哉然而以大體論之則姑無形迹著見以某事某事之非難爲指的言之正所謂不協于極不罹于咎皇則受之之義者也於今之世苟或人人而吹毛求疵則豈有完人乎予見如此右相初筵予以此當有勉語而若果存心於此不撓不沮一以公平爲主則相業斯過半矣秉模曰僚相初疏無非辭巽之語而其中竊附之言大綱領所執誠好矣上曰再昨贈洪領府御製與傳敎卿果見之乎望九之年已過選勝之擧能辦出遊江亭信宿將還云故特遣史官俯訊起居則是日無恙往來是豈非吉祥善事乎秉模曰元老臣筋力之好聖明時優老之寵儘是曠百之盛事可作來後之美談矣上曰向者到記出御題時已有言端而有子若配享事每欲一番詢問矣大學者古之大學所以敎人之法也則凡係太學之事固當學古之道而予於宋朝十哲躋享事竊以爲有欠典矣大抵孔門十哲乃是從陳蔡之人而當時十哲中曾子未入豈以曾子之聖有或遜於諸子而不列於十哲乎及至唐朝顔子配聖位曾子始入十哲其後宋時曾子陞配四聖而又以子張躋於十哲有子則以象山背正之論獨未參焉此豈非千古士林之缺恨乎若論其道德則可謂吾無間焉蓋帝堯始說中字舜復益之以三言至于湯而說出建中降衷之訓至于周而箕子陳洪範九疇及孔子而又說仁字有若乃以孝悌二字謂爲仁之本發揮吾夫子仁字之義此實發前聖未發之語卽此一言而可見踐履之實反以此猶見貶毁於宋時其所詆斥之論豈非夷狄之說乎此一二字垂訓已與顔曾四勿一貫之訓可爲一般而又有自生民以來未有盛於夫子之說孟子特以智足以知聖人許之又於稷門之役率三百人有若與焉此非比於子路之馮河而其勇又卓然矣以此言之智仁勇之兼備又孰如於有子乎言行之班班可考有如是矣則豈可以貌類謂之似聖人云乎哉此論誠近於無識者矣恭惟肅廟朝宋六賢始爲陞配而有子躋享一事尙未遑至今爲闕典矣東方卽是箕聖舊邦崇報之典與孔子一體享之於禮恐宜而此則未可遽議至於有子之陞配則斷不已之事卿意果何如秉模曰臣於平日只知陸學之妄加疵毁於有子獨未列於十哲矣今承聖敎不勝欽誦追配之典實合聖朝之事矣上曰故領敦寧家卿果慰問乎秉模曰其間姑未遂意來初當往問矣上曰近來慰問人事或諉之俗忌而皆不爲之其在同朝之誼豈成說乎向日致祭承宣旋令無礙往來於禁庭者亦使朝臣知其無所爲拘之意也而故相家往問者甚少云亦非厚俗矣此意卿其提諭朝臣也秉模曰此慶尙左水使金爀狀啓也以爲臣營一戰船一隻多大一戰船一隻限滿傷退難以駕海改造材木右道封山許斫事請令廟堂稟旨分付矣左道松田本無船材右道許斫便成已例依狀請許施之意分付何如上曰依爲之出擧條秉模曰卽見忠淸監司李泰永報本司辭緣則以爲本道兵營築城之値歉停役旣有乙卯之已例明春之役姑許停止以爲待再明年擧行之地築城物力租一千石旣是常賑耗中加分劃出者移劃本道俾補賑資爲辭矣築城物力雖有區劃鐵物炭石貿取之際不無爲弊且有近例依所請姑爲停止賑資則旣已區劃城役租一千石使之補還何如上曰依爲之出擧條秉模曰白翎前僉使梁埉幾準瓜期而以兼牧官事居中於司僕殿最邊地履歷將歸勿施云臣於年前以邊地守令之瓜前遞歸者無論貶罷病罷依先朝定式履歷勿施之意出擧條申飭而如兼牧官之因本寺事貶罷罪罷者未及擧論該曹眩於擧行此則與本邑本鎭事有異不可無一番稟定適因言端敢此仰達矣上曰梁埉則本事容有可恕云雖仍用其餘有地處年少將來可責之人忽於兼牧凡事常所切痛者此後兼牧居中者亦勿闊狹於履歷以爲渠輩小心之道可也出擧條上命大臣就座上曰他承旨入侍出擧條右承旨洪義浩進伏上曰次對前輪對官先爲入侍每朔受點人以次進前也觀城進奏職姓名上曰見爾顔貌典刑何其恰似乎仍敎秉模曰卿能記憶其人否秉模曰與故知事李敬玉之貌甚肖矣上曰爾誰之子乎觀城曰臣是李敬玉之子矣上曰觀其貌而知其某人之子事亦奇矣先卿宮官之任昔在何年乎觀城曰在癸未以前之事矣上曰爾年幾何觀城曰六十三矣肇源曰奏遺在職掌所懷上曰遺在職掌竝除之只陳所懷可也觀城奏無所懷命退象基等以次進奏職姓名皆以無所懷退出次至慶曾上命擧顔敎曰爾年幾何而出六之限在何時乎慶曾曰年爲四十二而出六當在明年臘朔矣上曰故相之孫善長耶慶曾曰好在矣命退次至錫福上曰爾爲先正之祀孫乎錫福曰趙鎭億爲奉祀孫而居在珍山矣命退次至仁基上曰爾爲故忠臣幾代孫乎仁基曰六代孫矣命退次至玄謙上曰何時出六乎肇源曰以尙瑞直長今六月出六矣命退次至珏上曰爾是武蔭乎珏曰然矣上曰旣爲武業則何不兼着軍服乎仍敎文淳曰以南行施行而然耶文淳曰只用蔭官服色故不着軍服矣命退次至心傳上曰昌嬪奉祀爾家爲之乎心傳曰臣以永陽君之派爲昌嬪子孫而奉祀則大院君家爲之矣上曰昌嬪祠版奉安於大院君家耶心傳曰然矣上敎秉模曰永陽旣是昌嬪之長派則昌嬪之祠宇當奉於彼家而奉於大院君家事面恐涉如何矣命退次至信用上曰爾是故義士之裔乎信用曰故義士車禮亮之五代旁孫矣上曰頃者訪其祀孫特命差灣府座首以爲付祿矣爾與幾寸親乎信用曰爲十五寸矣上曰爾其善爲敎導不至於椎魯則好矣命退次至英秀又以無所懷仰奏上曰何爲一竝無所懷也今番則姑皆容恕後勿如是預爲留意而登對也次至羲老上曰爾年幾何羲老曰爲七十一矣上曰甚老矣何堪筋力之任乎以他司長官相換則好矣仍敎文淳曰廣興守誰也文淳曰臣之叔履顯矣上命書榻敎曰輪對官南羲老本職戶曹佐郞令該曹廣興守口傳相換次至弘壽上曰昨年秋爾家有兩次致侑之典其時地方官與承旨爲獻官乎弘壽曰其時果蒙兩次恩典而地方官及承宣則未及來到臣家私自官府受香行祀矣命退次至麟耉命擧顔敎曰爾年幾何麟耉曰五十一矣上敎秉模曰此蔭官能解養馬之政乎秉模曰雖是本寺郞官而非該色故疎於牧政而不甚妨務第聞曾前居官有簡淨之譽矣命退次至相儼上曰曾經守宰乎相儼曰曾經懷德倅矣命退次至載謙上曰爾經守令乎載謙曰曾未爲之矣上曰向日屢入守令望而尙不爲之乎文淳曰向擬禮山倅首望而未蒙天點矣命退肇源曰諸宰以次稟事民始曰本監官方赴燕故監中所用書冊儀器使之覓來而在前如此時必使之準包入去以爲周旋之地矣今番亦依此例準包以給之意分付使行灣府何如上曰依爲之出擧條時秀曰壯勇營哨官前郡守朴基赫今月二十五日本營入直將官將校馬步軍兵等中日試射時柳葉箭邊五中有陞敍之命而基赫曾經三品已爲資窮矣陞敍一款無可施之道何以爲之乎上曰依例以加資施行可也出擧條時秀曰邊地守令邊將特敎除拜者雖以他事遞歸皆草記然後付籤於勿施秩事曾有定式矣多大浦前僉使鄭爀今已居中罷職履歷所當勿施而係是因特敎除拜者履歷何以爲之乎上曰以渠地處特敎奬用之時有此居中極爲可駭履歷勿施令該府拿問何以辜犯之罪捧供以聞而新除鎭將使之明日辭朝下送嚴飭斯速自現囚可也出擧條尙鎭曰麗朝諸陵每式年發遣郞廳看審事曾有定式而今年當次故敢此仰達矣上曰歉歲廚傳爲弊可悶嚴飭道臣各其地方官看審掃除後狀聞則當抽栍考審以此分付可也出擧條鎭寬曰慶熙宮礎石有頹圮處不得不及時修改矣上曰唯歡慶殿礎石石材多不堅緻亦有頹傷處竝擧修改則好矣龍輔曰栗木敬差官例於式年下送而目今三南事勢有難如例下送在前如此之歲或有筵稟停止之例今亦姑爲停止而本寺遺儲見方垂罄勢不可遲待來式雖非式年待明秋下送何如上曰依爲之出擧條大顯曰南壇壇前樵路宣傳官李英植摘奸後有嚴禁之命纔已築土防塞而壇近處植松擧皆蒼鬱枝葉太繁迨此時剪除叢葉則不但無蟲患其於茁長之道亦有所益故敢此仰達矣上曰依爲之出擧條秉模曰梁埉履歷旣許仍用則與此事少異而向者法聖僉使李東憲特蒙防禦使差下之命而以親年未赴吉州該曹草記遞改不用履歷合有區處之道矣上曰在公法難以闊狹而以此人事故右相曾己辛勤陳達予至今記有矣如以善騎將特差觀其勤仕以爲區處則似好矣仍敎心泰曰善騎將有窠乎心泰曰善騎左將尹頤東以其親病受由在外矣領軍之將不可許久曠任今姑改差何如上曰依爲之出擧條肇源曰備堂之進前稟事自有次序而禮曹判書趙尙鎭奏事於宰臣進伏之後有損筵體推考何如上曰依爲之出擧條肇源曰戶曹判書趙鎭寬進前又失座次稟事於宰臣進伏之後事甚未安推考何如上曰依爲之出擧條用龜等進前上曰只擧末端可也用龜等曰請寢罪人鄭致達妻出置城外之命依前還發配所亟令王府快正典刑措辭見上上曰不允出擧條用龜等曰請物故罪人德相亟施孥籍之典措辭見上上曰不允出擧條以下二行刀割用龜等曰請遲晩罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條用龜等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條用龜等曰請物故罪人國榮亟施孥籍之典措辭見上上曰不允出擧條用龜等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條用龜等曰請承款後物故罪人九宗亟施孥籍之典措辭見上上曰不允出擧條秉益等曰請寢李汝節定配之命更令王府嚴覈取服施以當律措辭見上上曰此啓訖可休矣亟停勿煩出擧條秉益等曰請崔進吉依律處斷措辭見上上曰不允出擧條用龜等曰請金甲島爲奴罪人克觀更令王府嚴鞫得情快正王法措辭見上上曰不允出擧條用龜等曰請逆賊尙魯亟施孥戮之典措辭見上上曰不允出擧條用龜等曰請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條肇源曰諫臺傳啓之時持平申溆隨以起伏有損臺體推考何如上曰依爲之出擧條肇源曰臺諫問備後誤讀批旨當該注書推考何如上曰依爲之出擧條溆曰臣言議風采本不合於淸朝耳目之任而今日賓對有命冒沒登筵矣院啓陳達之際誤爲起伏臺體壞損至被承宣之請推臣於是滿心慙恧無地自容以此情踪其何敢一刻晏然於臺次乎請命遞斥臣職上曰做錯非細依啓出擧條上敎溆曰念爾有同庚之誼而尙在兩司之列予不無爲爾惜屈之心矣又敎秉益曰此臺臣年今幾何秉益曰六十九矣上曰顔貌甚好而已甚老矣素有文名乎曾前館錄何爲見漏也時秀曰臣同居一洞故素知有文識矣上敎和鍾曰爾與金處巖金處純爲幾寸乎和鍾曰爲九寸五寸之親矣上曰有顯祖乎和鍾曰臣之曾祖相斗爲水使矣命書榻敎曰在外及有情勢老病臺諫竝許遞今日政差出又命書榻敎曰政官牌招開政命退諸臣以次退出